Diari Oficial de la Generalitat Valenciana


Sumari del DOGV 3885, del 24-11-2000 (2000/9404)

ACORD de 14 de novembre de 2000, del Govern Valencià, pel qual es declara d'interés comunitari la instal·lació d'un centre de vols a la partida del Pla del Rebollar, al terme municipal de Requena.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3885

Data del DOGV
:   24-11-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/9404


Data del document
:   14-11-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Requena
    * pla d'urbanisme
    * aeroport
    * cultura regional
    * propietat immobiliària

ACORD de 14 de novembre de 2000, del Govern Valencià, pel qual es declara d'interés comunitari la instal·lació d'un centre de vols a la partida del Pla del Rebollar, al terme municipal de Requena. [2000/M9404]
  
El Govern Valencià, en la reunió del dia 14 de novembre de 2000, adoptà l'acord següent:
  
Antecedents de fet
  
1. En el Registre de la Comissió Territorial d'Urbanisme de València, amb data 2 de desembre de 1998, tingué entrada la sol·licitud i la documentació de l'entitat Centre de Vols La Fundació, per a la declaració d'interés comunitari, pel procediment extraordinari de l'article 20 de la Llei 4/1992, de 5 de juny, de la Generalitat Valenciana, del Sòl No Urbanitzable, (en endavant, LSNU), d'una actuació integrada en sòl no urbanitzable, que consisteix en la instal·lació d'un centre de vols a la partida del Pla del Rebollar, finca Casa de Senyor Juan, al terme municipal de Requena que, de conformitat amb les Normes Subsidiàries de Planejament de Requena, estan classificats com a sòl no urbanitzable protegit per molt permeable.
  
2. Presentada la documentació i després de la seua pertinent comprovació, en data 19 de gener de 1999, es requereix l'interessat perquè complete la documentació necessària a l'efecte de la continuació de l'expedient.
  
El dia 19 de gener de 1999 es requereix un informe de l'Oficina del Pla de Carreteres de la Conselleria d'Obres Públiques, Urbanisme i Transports, i amb data 16 de desembre de 1998 es donà adequada intervenció a la Direcció General de Transports de la Conselleria d'Obres Públiques, Urbanisme i Transports, a l'Oficina del Pla de Carreteres de la Conselleria d'Obres Públiques, Urbanisme i Transports, als Serveis Territorials de l'Agència Valenciana de Turisme de la Generalitat Valenciana, a la Conselleria d'Economia, Hisenda i Ocupació, a la Direcció Territorial d'Agricultura de la Conselleria d'Agricultura, Pesca i Alimentació, al Servei Territorial d'Indústria de la Conselleria d'Indústria i Comerç i a la Direcció Territorial de Medi Ambient de la Conselleria de Medi Ambient.
  
En data 19 de gener de 1999 es dóna audiència a l'Ajuntament de Siete Aguas, i amb dates 9 de febrer i 8 de març de 1999, se sol·liciten els informes de la Direcció General d'Aviació Civil i de la Demarcació de Carreteres del Ministeri de Foment.
  
Amb data 25 de març de 1999 es donà trasllat de la documentació presentada a la Conselleria de Medi Ambient, a l'efecte de l'emissió de la declaració d'impacte ambiental.
  
Els dies 5 de març i 19 de maig de 1999 es presentà la documentació sol·licitada en el seu dia, i es procedeix la continuació de la tramitació de l'expedient.
  
3. Han sigut emesos els informes següents:
  
- Divisió de Carreteres de la Conselleria d'Obres Públiques, Urbanisme i Transports, de data 9 de febrer de 1999, en el qual s'indica que la instal·lació pot afectar en la carretera A-3, pertanyent a la Xarxa d'Interés de l'Estat, per la qual cosa és necessari l'informe del Ministeri del Foment.
  
- Demarcació de Carreteres del Ministeri de Foment, de data 9 d'abril de 1999, de caràcter desfavorable, en el qual s'indica que la instal·lació aèria està situada al costat de l'autovia A-3, a una distància aproximada de 150 metres, (segons el mencionat informe), les condicions topogràfiques del terreny i la rasant de les calçades permet la visió de la instal·lació des de l'autovia, i finalment, s'assenyala que la situació d'un centre de vols tan pròxim i paral·lel a una autovia pot generar riscos per a la seguretat viària, tant derivats de l'activitat que es realitza com per incrementar els riscos de distracció en els conductors.
  
- Ajuntament de Siete Aguas, de data 17 de març de 2000, en el qual es considera que l'actuació objecte de l'expedient no té especial afecció sobre el municipi de Siete Aguas des del punt de vista urbanístic.
  
4. El dia 27 d'abril de 1999 s'interposa pel sol·licitant recurs contra l'informe mencionat del Ministeri de Foment, desfavorable a la instal·lació del centre de vols. Es fonamenta el dit recurs en considerar que la situació dels edificis, hangars i club social, a 240 metres de l'aresta exterior de l'esplanació de la traça de l'autovia, està fora de la zona de protecció de la dita autovia, i es respecta la zona de domini públic, de servitud i d'afecció.
  
Es dona trasllat del recurs al Ministeri de Foment i s'emet la contestació el dia 14 de maig de 1999, en el sentit de no ser procedent recurs contra els informes emesos pels diferents organismes competents, i cal considerar l'escrit presentat com a escrit d'al·legacions.
  
5. La Comissió Informativa de la Comissió Territorial d'Urbanisme de València, en la sessió del dia 24 de juny de 1999, acordà emetre un informe desfavorable de l'admissió a tràmit d'aquesta actuació.
  
Amb data 9 d'agost de 1999 el conseller d'Obres Públiques, Urbanisme i Transports resolgué no admetre a tràmit l'expedient mencionat.
  
El dia 1 d'octubre de 1999 es presenten al·legacions per part de l'Ajuntament de Requena i s'indica que l'activitat que genera el camp de vols és d'interés per a l'ajuntament, per considerar que és una activitat complementària del naixent turisme de la comarca Requena-Utiel, així com que el camp de vol se situa fora de la zona d'influència de l'autovia Madrid-València.
  
6. Amb data 14 de desembre de 1999, la Comissió Informativa de la Comissió Territorial d'Urbanisme acordà emetre un informe favorable de l'admissió a tràmit d'aquesta declaració d'interés comunitari pel procediment extraordinari de l'article 20 de la LSNU.
  
El dia 14 de gener de 2000, el conseller d'Obres Públiques, Urbanisme i Transports resolgué admetre a tràmit l'expedient de referència, i s'ordena la submissió de l'expedient al tràmit d'informació pública pel termini de 20 dies simultàniament amb la convocatòria per a la presentació d'iniciatives alternatives a la desencadenant del procediment. En aquest sentit es publicaren sengles anuncis en el Diari Oficial de la Generalitat Valenciana número 3.683, de 8 de febrer de 2000, i en el diari Las Provincias de 3 de febrer de 2000, no s'han presentat al·legacions ni cap alternativa a l'expedient en qüestió, segons s'acredita en la diligència emesa per la cap de negociat del Registre dels Serveis Territorials d'Urbanisme de València de 7 de març de 2000.
  
7. La documentació presentada consta de contracte d'arrendament dels terrenys per termini de vint anys, subscrit amb la propietària d'aquests, Fundación Hospital de Pobres de Requena, memòria justificativa, ordenances urbanístiques d'aplicació, annex a la memòria de connexions i instal·lacions, pressupost actuació, plans d'ordenació i informació i estudi d'impacte ambiental.
  
El dia 31 de març de 2000 s'emeté per la Direcció General de Desenvolupament Sostenible de la Conselleria de Medi Ambient, declaració d'impacte ambiental favorable, i se supedita l'execució del projecte a una sèrie de condicionants establits en la pròpia declaració.
  
8. en sessió del dia 2 de maig de 2000, la Comissió Informativa de la Comissió Territorial d'Urbanisme de València acordà emetre un informe favorable d'aquesta declaració d'interés comunitari.
  
9. Mitjançant escrit de data 28 de juny de 2000, la Direcció General d'Urbanisme i Ordenació Territorial sol·licita a la Direcció Provincial de Trànsit de València que informe respecte a aquelles matèries de la seua competència que es pogueren veure afectades amb la instal·lació del centre de vols.
  
Amb data de 8 d'agost de 2000, s'emet informe pel Servei de Seguretat Viària de la Direcció Provincial de Trànsit de València en el qual s'emet un informe favorable en el que a seguretat viària de la circulació per la carretera paral·lela es refereix, i s'interessa al Club Centre de Vols La Fundación perquè prenguen les mesures necessàries que asseguren el correcte desenvolupament de les comeses dels helicòpters de la Direcció General de Trànsit en les seues tasques de vigilància i regulació del trànsit.
  
10. El conseller d'Obres Públiques, Urbanisme i Transports el 25 de setembre de 2000 emeté un informe favorable d'aquesta declaració d'interés comunitari.
  
Fonaments de dret
  
1. Constitueix l'objecte d'aquest expedient l'ordenació i la definició de l'ús i l'aprofitament urbanístic del projecte per a la implantació d'un aeròdrom per a aviació lleugera i esportiva, en la partida del Pla del Rebollar, als terrenys adjacents a l'actual llogaret conegut com la Casa de Senyor Juan. En la mateixa zona existí un aeròdrom al servei de l'ICONA.
  
Els terrenys tenen una superfície de 74.000 m2, 25.000 m2 dels quals corresponen a la zona de serveis i la resta a les pistes, i es troben les edificacions a uns 240 metres de l'aresta exterior de l'esplanació de l'autovia N-III.
  
A més de la pista d'aterratge de 955 metres de longitud i 40 metres d'amplària, es preveu una zona d'hangars consistent en dues bandes rectangulars, subdividides interiorment per participacions que provoquen 12 espais quadrats.
  
Al costat oest del rectangle d'hangars se situa la zona d'oci de l'aeròdrom, que consta d'una zona enjardinada amb l'edifici del club social i una piscina, així com una zona d'aparcaments.
  
D'altra banda, es preveu la rehabilitació del citat llogaret denominat la Casa de Senyor Juan.
  
L'actuació l'interés comunitari de la qual se sol·licita, ateses les seues característiques, superfície necessària per al desenvolupament de l'actuació superior a 4 hectàrees, constitueix una actuació integral en si mateixa considerada que fa impossible la seua ubicació en sòls urbans, urbanitzables o aptes per a la urbanització previstos pels planejaments vigents dels municipis de la zona. De manera que la seua ordenació i l'aprofitament urbanístic s'ha de resoldre en els termes previstos en l'article 20 de la Llei 4/1992, de 5 de juny, de la Generalitat Valenciana, del Sòl No Urbanitzable, per tractar-se d'una actuació consistent en la implantació d'un aeròdrom per a aviació lleugera i esportiva que requereix una superfície ocupada superior als 40.000 metres quadrats, per la qual cosa només es pot autoritzar la seua implantació en el sòl no urbanitzable com una actuació integral a través del procediment extraordinari de declaració d'interés comunitari.
  
2. Respecte al procediment, s'han observat en aquest cas les prescripcions legals que exigeix la citada Llei Valenciana del Sòl No Urbanitzable i la documentació de l'expedient està completa en els termes requerits en l'article 20.2, segon paràgraf, de la Llei 4/1992, del Sol No Urbanitzable i la vigent legislació d'impacte ambiental.
  
3. L'actuació integral projectada, per les seues pròpies dimensions, constitueix un element influent en l'estructura territorial. Es proposa un emplaçament que transcorre paral·lel a l'autovia N-III.
  
L'accés a l'actuació es realitzarà a través de la via de servei sud de l'autovia N-III que naix de l'eixida del Rebollar i discorre paral·lela fins a l'altura del llogaret de Senyor Juan.
  
L'activitat es planteja com una actuació integral que resol en si mateixa el seu acoblament territorial, de forma que garanteix la solució dels serveis sense que, d'altra banda, s'ocasionen sobrecàrregues en el funcionament normal de les xarxes de serveis generals. En aquest punt es justifica en relació amb el proveïment d'aigua la connexió amb la conducció de l'aigua potable.
  
La instal·lació de sanejament del projecte es portarà a cap mitjançant un sistema de fossa de decantació digestió prefabricada amb pou filtrant.
  
La connexió amb la xarxa elèctrica es preveu realitzant la connexió des de la línia de mitjana tensió existent actualment, i se soterra la línia de connexió resultant i s'instal·la un centre de transformació.
  
També s'estableix la previsió de la instal·lació de connexió de telefonia.
  
4. Respecte al règim de deures i cessions, de conformitat amb l'article 20 de la Llei 4/1992, del Sòl No Urbanitzable, la promotora ha assumit les càrregues i les obligacions pròpies d'un adjudicatari d'un programa d'actuació urbanística. En aquest cas es planteja acollir-se a les possibilitats de substitució que permet la mateixa LSNU en els termes que a continuació s'indiquen:
  
Es planteja la substitució de la cessió de dotacions públiques i la cessió d'aprofitament per la cessió bé d'altres terrenys, bé pel pagament del cost d'execució d'infraestructures públiques addicionals, sempre que quede justificat el seu valor equivalent.
  
En aquest sentit, s'ha considerat un preu per metre quadrat de 350 pessetes, resultant després d'aplicar a la totalitat del sòl de cessió la quantitat d'un milió sis-centes noranta-dos mil nou-centes cinquanta pessetes, i l'interessat opta pel pagament del cost d'execució d'infraestructures públiques addicionals.
  
5. A l'hora de definir l'adequació de l'actuació a l'ordenació territorial i urbanística cal tindre en compte que l'actuació té l'informe municipal favorable en el que s'indica que l'emplaçament de la instal·lació proposada és compatible amb l'ordenament urbanístic vigent, així com allò que s'ha indicat en la declaració d'impacte ambiental favorable emesa per la Direcció General de Planificació i Gestió del Medi de la Conselleria de Medi Ambient.
  
6. El Govern Valencià és competent per a l'aprovació de l'ordenació i la definició de l'aprofitament urbanístic de la present actuació integral, en virtut d'allò que s'ha preceptuat en l'apartat segon de l'article 20 de la Llei 4/1992, de 5 de juny, de la Generalitat Valenciana, de Sòl No Urbanitzable.
  
De conformitat amb allò que s'ha establit en els preceptes legals citats i concordants de general i pertinent aplicació, i a proposta del conseller d'Obres Públiques, Urbanisme i Transports, el Govern Valencià
  
ACORDA
  
Primer
  
Aprovar definitivament l'ordenació urbanística relativa a l'atribució d'ús i l'aprofitament sol·licitat per l'entitat del Centre de Vols La Fundación, d'una actuació integral, consistent en la instal·lació d'un centre de vols a la Partida del Pla del Rebollar, en sòl no urbanitzable del terme municipal de Requena, com a actuació integral d'interés comunitari que s'ha de desenvolupar en els termes de l'article 20 de la Llei 4/1992, de 5 de juny, de la Generalitat Valenciana, del Sòl No Urbanitzable.
  
La dita ordenació i declaració d'interés comunitari, així com l'adjudicació a què es fa referència en el següent apartat II, se subjectaran a les condicions especials establides en aquest acord.
  
Segon
  
Adjudicar la referida actuació integral d'interés comunitari a l'entitat citada, Centre de Vols La Fundación, a qui s'atorga la legitimació necessària a l'efecte de l'article 20 de la Llei 4/1992, de 5 de juny, de la Generalitat Valenciana, per a promoure la instal·lació del referit centre de vols.
  
Tercer
  
Condicionar i vincular la dita adjudicació i legitimació al fet que el promotor designat complisca i satisfaça, en la seua totalitat, totes les obligacions i les càrregues de naturalesa urbanística, així com els compromisos que ha assumit al llarg de la tramitació d'aquest procediment, que quedaran afectats -a favor de l'ajuntament(per a sufragar actuacions urbanístiques públiques. L'incompliment o la no satisfacció de les dites obligacions determinarà la caducitat d'aquesta adjudicació i, si és procedent, de la pròpia declaració d'interés comunitari que té per objecte.
  
Quart
  
El promotor haurà de garantir, davant de l'Ajuntament de Requena, la correcta i puntual execució de la implantació en què consisteix aquesta actuació integral per import com a mínim d'un 7% del cost total dels serveis i les obres d'urbanització previstos. La dita garantia financera i personal de promoció s'haurà de prestar mitjançant aval, fiança o depòsit de valors, abans de l'inici de les obres.
  
Cinqué
  
Qualsevol canvi que es produïsca en la titularitat de la promoció de l'actuació integral necessitarà l'autorització prèvia del Govern Valencià.
  
Sisé
  
L'acord d'adjudicació expressat en el precedent apartat II, sense perjuí d'allò que s'ha disposat en l'apartat III, caducarà si en el termini d'un any, a comptar des de la seua publicació en el Diari Oficial de la Generalitat Valenciana, la interessada no ha sol·licitat, en condicions d'obtindre-la, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució del conseller d'Obres Públiques, Urbanisme i Transports. L'eventual declaració de caducitat de l'adjudicació l'emetrà, arribat el cas, el conseller d'Obres Públiques, Urbanisme i Transports, a qui el present acord confereix les facultats necessàries amb aquest fi, després de l'expedient previ instruït amb l'audiència de l'interessat i de l'Ajuntament de Requena. La dita declaració, si es produïra, determinaria la suspensió temporal de la declaració d'interés comunitari d'aquesta actuació integral, fins que el Govern Valencià resolga una nova adjudicació d'aquesta o la seua suspensió definitiva.
  
A més de la citada llicència municipal d'obres, l'adjudicatari haurà d'obtindre els permisos, les llicències i les autoritzacions que siguen necessaris per al lícit exercici de l'activitat.
  
Seté
  
El desenvolupament de l'actuació integral s'ajustarà al projecte presentat pel promotor adjudicatari, amb la documentació complementària aportada durant la tramitació de l'expedient, i es respecten les condicions fixades per les distintes administracions que han participat en el procediment i, en especial, en la Declaració d'Impacte Ambiental de 31 de març de 2000 el condicionat de la qual estableix.
  
«1. Es prohibirà la utilització de pous cecs per al vessament de les aigües residuals produïdes en les instal·lacions i s'han de construir fosses sèptiques o qualsevol sistema adequat per al tractament d'aquestes.
  
2. Es donarà destinació adequada als residus generats pel funcionament de l'activitat, d'acord amb les característiques fisicoquímiques d'aquests de forma que els residus sòlids assimilables a urbans seran gestionats pels serveis municipals. Els materials sobrants procedents d'obres i de moviments de terres hauran de ser retirats a abocadors controlats i degudament autoritzats. Quant als residus tipificats com a tòxics i perillosos hauran de disposar d'un emmagatzemament adequat, a cobert i separat de la resta de materials emmagatzemats, i s'ha de disposar dels documents d'acceptació de gestor autoritzats per a aquests.
  
3. Si durant l'execució de les obres es trobaren restes paleontològiques, arqueològiques o etnogràfiques, el titular haurà de posar el fet en coneixement de la Conselleria de Cultura i Educació, de manera immediata, i s'adoptaran les mesures pertinents amb vista a la seua protecció i conservació, de conformitat amb allò que s'ha previst en els articles 63 i 65 de la Llei 4/1.998, d'11 de juny, de la Generalitat Valenciana, del Patrimoni Cultural Valencià.
  
4. En cas d'afecció a vies pecuàries es mantindrà com a sòl de domini públic en l'amplària legal establida per a aquesta, i es garanteix la seua continuïtat i estan subjectes els usos que s'establisquen a les autoritzacions i les prohibicions previstes en la Llei 3/1995, de 23 de març, de Vies Pecuàries.
  
5. S'establirà un programa de vigilància ambiental els resultats del qual es remetran amb periodicitat anual a aquesta direcció general en el qual s'inclourà el seguiment de les mesures correctores reflectides en el present condicionat, amb especial referència als moviments de terra, afecció per sorolls a la població, gestió de les aigües residuals i gestió dels residus generats, així com les que s'establisquen amb el fi de minimitzar els impactes generats en el transcurs del funcionament de l'activitat.
  
6. D'altres condicionants de caràcter ambiental que es deriven de les autoritzacions sectorials preceptives».
  
Igualment s'haurà de donar compliment a la condició imposada per la Direcció Provincial de Trànsit de València, en el seu informe de 8 d'agost de 2000, relatiu al fet que, per part del centre de vols, es prenguen les mesures necessàries que asseguren el correcte desenvolupament de les comeses dels helicòpters de la Direcció General de Trànsit en les seues tasques de vigilància i regulació del trànsit.
  
Aquestes condicions prevaldran i hauran de ser assumides tant en els projectes d'obres que desenvolupen aquesta sol·licitud com en el posterior manteniment i explotació del dit centre de vols.
  
Contra aquest acord, que posa fi a la via administrativa, es podrà interposar recurs potestatiu de reposició davant del Govern Valencià en el termini d'un mes, comptador des de l'endemà de la notificació d'aquesta, d'acord amb allò que s'ha establit en els articles 116.1 i 117.1 de la Llei 4/1999, de Règim Jurídic de les Administracions Públiques i del Procediment Administratiu Comú, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà a la notificació d'aquesta, de conformitat amb allò que s'ha disposat en l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això, sense perjuí que es puga exercir qualsevol altre recurs que s'estime oportú.
  
València, 14 de novembre de 2000
  
El conseller secretari del Govern Valencià,